6.4.2022
EL
Επίσημη Εφημερίδα της Ευρωπαϊκής Ένωσης
C 152/159
1.6.
Η ΕΟΚΕ εκφράζει τη λύπη της για το γεγονός ότι η Επιτροπή δεν ανέλυσε τον αντίκτυπο της δέσμης προσαρμογής στον στόχο 55 % στα επιμέρους κράτη μέλη, ούτε σε διαφορετικούς τομείς.
Είναι της γνώμης ότι θα έπρεπε να διενεργηθεί ειδική εκτίμηση επιπτώσεων της δημιουργίας του Κοινωνικού Ταμείου για το Κλίμα.
1.7.
Η ΕΟΚΕ επικροτεί την υποχρέωση των κρατών μελών να υποβάλουν ολοκληρωμένη δέσμη μέτρων και επενδύσεων ως κοινωνικό σχέδιο για το κλίμα μαζί με την επικαιροποιημένη έκδοση του εθνικού τους σχεδίου για την ενέργεια και το κλίμα σύμφωνα με τον κανονισμό για τη διακυβέρνηση.
Η ΕΟΚΕ ζητεί τη συμμετοχή των κοινωνικών εταίρων, των εμπορικών επιμελητηρίων, της κοινωνίας των πολιτών, των οργανώσεων νεολαίας, καθώς και των τοπικών και περιφερειακών αρχών στην κατάρτιση των εθνικών κοινωνικών σχεδίων για το κλίμα από τα κράτη μέλη.
1.8.
Η ΕΟΚΕ εκφράζει την ανησυχία της για το γεγονός ότι το κόστος ενός συστήματος εμπορίας εκπομπών για τα κτίρια και τις μεταφορές θα υπερέβαινε τα επιθυμητά οφέλη και θα μπορούσε να οδηγήσει σε ανεξέλεγκτες και, ως εκ τούτου, απειλητικές για την ύπαρξή τους αυξήσεις των τιμών.
Συνεπώς, η ΕΟΚΕ επικρίνει γενικά τη σύνδεση του Κοινωνικού Ταμείου για το Κλίμα με τη θέσπιση συστήματος εμπορίας δικαιωμάτων εκπομπών για τα κτίρια και τις μεταφορές και θα επικροτούσε ένα ειδικό κονδύλιο του προϋπολογισμού της ΕΕ αφιερωμένο στον κοινωνικό αντίκτυπο της πράσινης μετάβασης.
Κατ’ αρχήν η δημιουργία ενός Κοινωνικού Ταμείου για το Κλίμα θα πρέπει μάλλον να προωθηθεί σε επίπεδο ΕΕ.
1.9.
Η ΕΟΚΕ επισημαίνει ότι πρέπει να διασφαλιστεί η αποτελεσματική χρήση των πόρων του Ταμείου και να αποτραπεί η απάτη, η διαφθορά και οι συγκρούσεις συμφερόντων που συνδέονται με τα μέτρα που υποστηρίζονται από το Ταμείο.
1.10.
Όσον αφορά το κράτος δικαίου, εκφράζει την ικανοποίησή της για τα μέτρα που προτείνει η Επιτροπή για ένα αποτελεσματικό και αποδοτικό σύστημα εσωτερικού ελέγχου και για την αναγγελία ανάκτησης αχρεωστήτως καταβληθέντων ή μη ορθώς χρησιμοποιηθέντων ποσών.
Επιπλέον, η ΕΟΚΕ διερωτάται εάν η διαδικασία της ΕΕ για τη μείωση των κονδυλίων της ΕΕ όταν τα κράτη μέλη παραβιάζουν το κράτος δικαίου θα ισχύει και για την εκταμίευση των κεφαλαίων.
1.11.
Η ΕΟΚΕ ζητεί περισσότερες διευκρινίσεις σχετικά με τη χρηματοδότηση του Ταμείου.
Η πρόταση προβλέπει ότι η χρηματοδότηση θα βασίζεται σε μια ασταθή αγορά του συστήματος εμπορίας εκπομπών της ΕΕ.
Ως εκ τούτου, η ΕΟΚΕ δεν κατανοεί γιατί προτείνεται ένα σταθερό ποσό ύψους 72,2 δισεκατ.
ευρώ.
Η αστάθεια των τιμών θα καθορίσει τον προϋπολογισμό του Ταμείου.
Πράγμα που αναδεικνύει, μεταξύ άλλων, την ανάγκη για μια πιο σταθερή βάση χρηματοδότησης.
Η ΕΟΚΕ προτείνει να εισαχθεί μερική οικονομική ευελιξία στο Ταμείο ανάλογα με την πραγματική εξέλιξη των τιμών των επιδομάτων (στο πλαίσιο της οποίας η κατανομή θα μπορούσε να αυξηθεί παράλληλα με την αύξηση της τιμής).
1.12.
Κατά την εξέταση της κατανομής του Ταμείου μεταξύ των κρατών μελών, η ΕΟΚΕ τονίζει ότι η τιμολόγηση των εκπομπών διοξειδίου του άνθρακα ενδέχεται να έχει διαφορετικό αντίκτυπο στα επιμέρους κράτη μέλη και μπορεί επίσης να είναι αντιφατική με τα ήδη ισχύοντα εθνικά μέτρα, όπως επεσήμανε το ιρλανδικό κοινοβούλιο στην αιτιολογημένη γνώμη του σχετικά με την επικουρικότητα.
1.13.
Η ΕΟΚΕ εκφράζει την ικανοποίησή της για την προσέγγιση με την οποία επιδιώκονται και προωθούνται η ισότητα των φύλων και οι ίσες ευκαιρίες για όλους, καθώς και η ενσωμάτωση αυτών των στόχων και θέματα σχετικά με την προσβασιμότητα των ατόμων με αναπηρία, κατά την ανάπτυξη και την εφαρμογή των εθνικών σχεδίων, ώστε να διασφαλίζεται ότι κανείς δεν θα μείνει στο περιθώριο.
Η σχεδιαζόμενη τιμολόγηση των εκπομπών διοξειδίου του άνθρακα επηρεάζει ιδιαίτερα τις γυναίκες, δεδομένου ότι αποτελούν το 85 % των μονογονεϊκών οικογενειών.
Στις μονογονεϊκές οικογένειες, ο κίνδυνος παιδικής φτώχειας είναι ιδιαίτερα υψηλός.
1.14.
Η ΕΟΚΕ γνωρίζει πολύ καλά ότι το Κοινωνικό Ταμείο για το Κλίμα αποτελεί μεσοπρόθεσμη αντίδραση στο πρόβλημα της αντιστάθμισης του υψηλότερου κόστους της πράσινης μετάβασης στις ευάλωτες οντότητες.
Ωστόσο, η τρέχουσα κατάσταση όσον αφορά την εξέλιξη των τιμών της ενέργειας απαιτεί άμεση λύση.
Η ΕΟΚΕ επικροτεί την ανακοίνωση της Επιτροπής, η οποία παρέχει στα κράτη μέλη μια «εργαλειοθήκη» για την αντιμετώπιση των άμεσων επιπτώσεων της τρέχουσας αύξησης των τιμών χονδρικής πώλησης για το φυσικό αέριο και την ηλεκτρική ενέργεια και για την ενίσχυση της ανθεκτικότητας σε μελλοντικούς κλυδωνισμούς των τιμών.
Τα βραχυπρόθεσμα εθνικά μέτρα περιλαμβάνουν έκτακτη εισοδηματική στήριξη για τα νοικοκυριά, ενίσχυση για επιχειρήσεις και στοχευμένες φορολογικές περικοπές.
Προκειμένου να ευθυγραμμιστεί η στήριξη με την εργαλειοθήκη, η ΕΟΚΕ προτείνει τη διεύρυνση του πεδίου εφαρμογής του Κοινωνικού Ταμείου για το Κλίμα στις ευάλωτες μικρές και μεσαίες επιχειρήσεις.
Η αντίδραση αυτή είναι συμβατή με την αποστολή του Κοινωνικού Ταμείου για το Κλίμα και τηρεί τους σχετικούς κανόνες της ΕΕ.
1.15.
Η ΕΟΚΕ καλεί τα κράτη μέλη να στηρίξουν την ανάπτυξη και την παροχή οικονομικά προσιτών υπηρεσιών κινητικότητας και μεταφορών μηδενικών και χαμηλών εκπομπών.
Η ΕΟΚΕ θεωρεί ότι η παροχή δημόσιων υπηρεσιών μεταφοράς επιβατών, εντός των ορίων των νομικών δυνατοτήτων, αποτελεί τη ραχοκοκαλιά της βιώσιμης και οικονομικά προσιτής κινητικότητας.